ANC-konferensie: Talle afgevaardigdes nou net waarnemersGwede Mantashe en Zizi Kodwa tydens ‘n mediakonferensie Saterdagoggend by die ANC se nasionale leierskapkonferensie in Johannesburg. Foto: MyANC/Facebook. Die ANC se nasionale leierskapkonferensie sal amptelik om 14:00 Saterdag begin, nadat die party se nasionale uitvoerende komitee (NUK) ŉ spesiale vergadering belê het om te besluit oor drie hooggeregshowe se uitsprake Vrydag. Gwede Mantashe, die uitgaande sekretaris-generaal van die ANC, het tydens ŉ mediakonferensie Saterdagoggend terugvoer verskaf oor die spesiale vergadering. “Die spesiale NUK-vergadering was nodig om te verseker ons doen nie iets wat die nasionale konferensie besmet nie,” het Mantashe gesê. Volgens hom is daar tydens die vergadering besluit wat gedoen moet word nadat die hooggeregshowe KwaZulu-Natal en die Vrystaat se provinsiale konferensies nietig verklaar het. Die hooggeregshof in Mahikeng het ook 38 takvergaderings in Noordwes ongeldig verklaar. Mantashe het gesê alle strukture wat nietig verklaar is, sal nie afgevaardigdes by die konferensie hê nie, en die takke wat ongeldig verklaar is, sal nie by die konferensie kan stem nie. Hy het bygevoeg dat hulle wel by die konferensie kan aanbly, maar net as waarnemers. “Ons sal hulle nie toelaat om te stem oor enige van die aangeleenthede by die konferensie nie.” Mantashe het bygevoeg die registrasieproses vir afgevaardigdes is amper voltooi. “Ons het besluit om nie onnodige druk te plaas op enige iemand nie, ons wil nie hê mense moet rondhardloop nie, en daarom sal ons die konferensie om 14:00 begin.” Meer as 5 000 afgevaardigdes sal na verwagting van Saterdag tot die 20ste Desember by die Nasrec-sentrum suid van Johannesburg vergader om onder meer ŉ nuwe ANC-leier te kies. Mantashe het ook bevestig daar sal nie afsonderlik vir elke topposisie in die party gestem word nie, maar soos in die verlede sal die stemming gelyktydig plaasvind. Dit behoort na verwagting later Saterdagmiddag plaas te vind en Suid-Afrika kan al Sondagoggend weet wie die leisels by pres. Jacob Zuma as leier van die ANC sal oorneem.